Brescia
Store norske leksikon,Geografi,Verdens geografi,Europa,Italias geografi
Brescia er en by i Italia, i regionen Lombardia, hovedstad i provinsen Brescia, 100 kilometer øst for Milano. Byen har 198 297 innbyggere (2020).
Brescia er et viktig handels- og industrisenter med maskinindustri, produksjon av jernvarer, tekstiler med mer. Byen er et trafikknutepunkt og har en stor årlig industrimesse. Universitetet i byen er fra 1982. Byen er bispesete.Det finnes mange vakre gamle kirker og andre bygninger i Brescia, blant annet Tempio Capitolino (Det kapitolinske tempel), bygd av keiser Vespasian 72 evt., i dag museum for romerske funn; den gamle domkirken fra 1000-tallet; Piazza della Loggia, en renessansebygning oppført mellom 1492 og 1574, nå rådhus; Broletto, palass fra middelalderen.Brescia, oldtidens Brixia, var de keltiske cenomaners hovedstad, ble romersk koloni under Augustus, venetiansk fra 1426 til 1797. Byen kom under østerriksk styre i 1814, reiste seg to ganger mot østerrikerne i 1848 og 1849, men ble inntatt og strengt straffet av general von Haynau (Hyenen fra Brescia). Byen ble en del av Italia i 1859. Den ble sterkt skadet ved bombeangrep i 1944 og 1945. Les mer i Store norske leksikon Italia byer i Italia